सच कहा जाए तो पश्चिम में रूढ़ नैतिकताओं और जर्जर मान्यताओं के खिलाफ साहित्य ने जितनी जन चेतना पैदा की, सिनेमा ने उससे ज्यादा किया। यह जन माध्यम है। इसलिए साहित्य की अपेक्षा यह जनता तक ज्यादा तेजी से और अधिक व्यापक स्तर पर फैलता है। जन माध्यम के रूप में सिनेमा ने एक नई आलोचनात्मक मानसिकता पैदा की और खासकर युवा पीढ़ी को झकझोर दिया। भारत में भी सिनेमा लगातार परिवर्तनवादी होता गया है। शुरू में अवश्य धार्मिक और जादू तथा तंत्र-मंत्र पर आधारित फिल्में ज्यादा बनीं, पर उनमें भी कुछ प्रगतिशील संदेश रहता था। बाद में तो, जब भारतीय सिनेमा अपनी रूढ़ियों से मुक्त हुआ और उसने अपना स्वतंत्र व्यक्तित्व अख्तियार किया, वह वास्तव में ‘जीवन की आलोचना‘ और नए मूल्यों के अन्वेषण का माध्यम हो गया। यह जरूर है कि सिनेमा के इस बोध का विकास क्रमशः हुआ। प्रगतिशीलता आई तो उसके विचलन भी दिखाई पड़े। इधर की कुछ फिल्में इस बोध को तीखे ढंग से व्यक्त कर रही हैं।